S-117/2017

Mál þetta, sem var dómtekið í dag, höfðaði lögreglustjórinn á Norðurlandi eystra hér fyrir dómi þann 8. júní með ákæru á hendur V-kk-þgf N-kk-þgf S-kk-þgf, kt. 271081-4999, Glerá 1, Akureyri;

„fyrir stórfellt umferðarlagabrot á Akureyri, með því að hafa aðfaranótt föstudagsins 21. apríl 2017, ekið bifreiðinni [...], sviptur ökurétti, [...] vestur Borgarbraut og norður Skarðshlíð, þar sem hann sinnti ekki fyrirmælum lögreglu um að stöðva akstur bifreiðarinnar heldur ók á mikilli ferð áfram norður Skarðshlíð og síðan vestur Fosshlíð og suður Hlíðarbraut, en ákærði sinnti ekki biðskyldu á gatnamótum Fosshlíðar og Hlíðarbrautar. Ákærði ók síðan á miklum hraða suður Hlíðarbraut og um hringtorgin á gatnamótum við Borgarbraut, Merkigil og Hlíðarfjallsveg og áfram austur Þingvallastræti, yfir gatnamót Þingvallastrætis, Vallargerðis/Skógarlundar á móti rauðu umferðarljósi og yfir á öfugan vegarhelming og ók þannig á nyrðri helmingi Þingvallastrætisins, á móti einstefnu frá Vallargerði að Mýrarvegi og yfir gatnamót Þingvallastrætis og Dalsbrautar á móti rauðu umferðarljósi og aftur á gatnamótum Þingvallastrætis og Þórunnarstrætis, og síðan áfram austur Kaupvangsstræti og norður Glerárgötu og Hörgárbraut, austur Undirhlíð, suður Krossanesbraut/Hjalteyrargötu, vestur Strandgötu að gatnamótunum við Glerárgötu, þar sem hann ók yfir gatnamótin á móti rauðu umferðarljósi og suður Glerárgötu og Drottningarbraut, vestur Miðhúsabraut og um hringtorg á gatnamótum Miðhúsabrautar og Naustabrautar á öfugum vegarhelmingi, norður Dalsbraut og austur Skógarlund og síðan norður Espilund, vestur Einilund og um göngustíg í vesturátt að Dalsbraut og þar yfir á gangbraut og eftir göngustíg milli Dalsbrautar og Lundarskóla, inn á Heiðarlund og síðan þaðan vestur og norður Skógarlund og að Viðjulundi 1, þar sem hann stöðvaði bifreiðina. Ákærði ók þá leið sem lýst er hér að framan á um 81,35 kílómetra meðalhraða á klukkustund, en hámarksökuhraði á mestallri leiðinni sem hann ók er 50 kílómetrar en hámarkshraði á lokakafla leiðarinnar var 30 kílómetrar. Fyrir að aka bifreiðinni á yfir 170 kílómetra hraða á klukkustund eftir Drottningarbrautinni, gefa ekki stefnuljós við breytta akstursstefnu á leiðinni og að sinna ekki ítrekuðum stöðvunarmerkjum lögreglu meðan á eftirförinni stóð.

Telst þetta varða við 1. mgr. og 3. mgr. 5. gr., 1. mgr. 13. gr., 2. mgr. 25. gr., 2. mgr. 31. gr., 1. mgr. og c lið 36. gr., 1. mgr. 37. gr. [...] og 1. mgr. 48. gr., allt sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, með síðari breytingum.“

Ákærða var í öndverðu gefið að sök að hafa brotið gegn 1. mgr., sbr. 2. mgr. 45 gr. a umferðarlaga með því að hafa við aksturinn verið undir áhrifum nánar greinds efnis. Frá þessu var fallið við þingfestingu.

Ákærði hefur komið fyrir dóm og játað sök að ákæru svo breyttri. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst, eins og henni hefur verið breytt og þar er rétt heimfærð til refsiákvæða. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Sakaferill ákærða teygir sig aftur til ársins 1999. Hér verður rakið að hann sætti hegningarauka með dómi 2. júlí 2009 er hann var dæmdur í fangelsi í einn mánuð og til greiðslu 140.000 króna í sekt, fyrir brot gegn valdstjórninni og 1. mgr. 45. gr. a. umferðarlaga. Jafnframt var hann sviptur ökurétti í fjóra mánuði. Þann 16. mars 2011 var hann dæmdur í 45 daga fangelsi fyrir brot gegn 168. gr. og 4. mgr. 220. gr. almennra hegningarlaga og 1. mgr. og a-lið og c-lið 2. mgr. 36. gr. og 3. mgr. 5. gr. umferðarlaga og 19. gr., sbr. 41. gr. lögreglulaga nr. 90/1996. Sætti hann jafnframt sviptingu ökuréttar í sex mánuði. Árið 2011 sætti hann tvívegis sekt fyrir brot gegn lögum um ávana- og fíkniefni. Þann 7. maí 2013 var hann dæmdur til að greiða 210.000 krónur í sekt og sviptur ökurétti í tvö ár fyrir brot gegn 45. gr. a. og 24. gr. umferðarlaga. Þann 23. apríl 2014 var hann dæmdur í 30 daga fangelsi fyrir brot gegn valdstjórninni. Enn sætti hann 6. júní 2014 hegningarauka og var þá dæmdur í tveggja mánaða fangelsi fyrir brot gegn lögum um ávana- og fíkniefni og 109. gr. almennra hegningarlaga. Honum var þann 26. júní 2014 veitt reynslulausn í eitt ár á eftirstöðvum refsingar, 85 dögum. Hann rauf skilorð reynslulausnarinnar og voru eftirstöðvarnar dæmdar með og ákærða gerð refsing í einu lagi með dómi 3. mars 2016, sem hljóðaði um 8 mánaða fangelsi fyrir brot gegn umferðarlögum, þ.á m. gegn 1. mgr. 45. gr. a og 1. mgr. 48. gr., og lögum um ávana- og fíkniefni. Jafnframt var hann sviptur ökurétti ævilangt. Þá var hann dæmdur 22. júní 2016 til að sæta fjögurra mánaða fangelsi sem hegningarauka fyrir brot gegn 1. mgr., sbr. 2. mgr. 45. gr. a umferðarlaga og 1. mgr. 48. gr. umferðarlaga og 2. gr., sbr. 5. gr. og 6. gr. laga nr. 65/1974 um ávana- og fíkniefni. Var svipting ökuréttar áréttuð. Þann 7. nóvember 2016 var hann dæmdur í 6 mánaða fangelsi og svipting ökuréttar áréttuð, fyrir brot gegn 1. mgr., sbr. 2. mgr. 45. gr. a, 1. mgr. 48. gr., 3. mgr. 5. gr., 1. mgr. 37. gr., 1. mgr., sbr. 2. mgr. 45. gr. og 1. mgr. 71. gr. umferðarlaga. Loks var hann dæmdur 12. apríl 2017 í tveggja mánaða fangelsi fyrir þjófnað.

Ákærði hefur nú gerst sekur um vítavert brot gegn umferðarlögum. Að því gættu og með tilliti til sakaferils hans verður hann dæmdur til að sæta fangelsi í þrjá mánuði og áréttað að hann er sviptur ökurétti ævilangt. Þá verður hann dæmdur til að greiða helming málsvarnarþóknunar og ferðakostnaðar skipaðs verjanda síns, S-kk-ef K-kk-ef K-kk-ef hæstaréttarlögmanns, sem ákveðst eins og greinir í dómsorði að meðtöldum virðisaukaskatti. Að öðru leyti fellur sakarkostnaður á ríkissjóð.

Dóminn kveður upp E-kk-nf S-kk-nf héraðsdómari.

D Ó M S O R Ð :

Ákærði, V-kk-nf N-kk-nf S-kk-nf sæti fangelsi í þrjá mánuði.

Áréttað er að ákærði er sviptur ökurétti ævilangt.

Ákærði greiði 179.677 krónur í sakarkostnað, þ.m.t. helming málsvarnarþóknunar skipaðs verjanda síns, S-kk-ef K-kk-ef K-kk-ef hrl., sem í heild ákveðst 316.200 krónur og helming ferðakostnaðar hans, sem í heild nemur 43.155 krónum.